
|  |  |
| --- | --- |
|  | **EELNÕU** |
|  | 28.05.2025 nr 1-4/25/243 |
|  |  |
| TAPA VALLAVOLIKOGU |  |
| OTSUS |  |

|  |
| --- |
| Tapa |
|  |
|  |
| **Arvamuse andmine Uudeküla II kruusakarjääri keskkonnaloa taotluse kohta** |
|  |
| Tapa Vallavolikogu tutvus Keskkonnaameti poolt 26.03.2025 saadetud kirjaga nr DM-130322-9 SKP Invest OÜ (registrikood 11476740) Uudeküla II kruusakarjääri keskkonnaloa taotlusega (registreeritud [26.03.2025 nr 6-4/25/619-1](https://adr.novian.ee/tapa_vald/dokument/6857348)), 12.12.2024 toimunud kohtumise memoga, ettevõtte poolt 14.04.2025 esitatud selgitustega [(registreeritud 6-4/25/619-3) ning](https://adr.novian.ee/tapa_vald/dokument/6884986) 12.05.2025 esitatud rohevõrgustiku sidususe hinnanguga ([registreeritud 6-4/25/619-7).](https://adr.novian.ee/tapa_vald/dokument/6920626)  Uudeküla II kruusakarjääri mäeeraldis asub riigile kuuluvatel Tika (katastritunnus 78601:001:0321) ja Porkuni metskond 27 (katastritunnus 78701:005:0180) maaüksustel Uudeküla külas Tapa vallas. Mäeeraldise ja mäeeraldise teenindusmaa pindala on 11,29 ha. Kaevandatavaks maavaraks on ehituskruus ja kavandatavaks kasutusvaldkonnaks teedeehitus/ehitustööd. Kaevandatud maa korrastatakse metsamaaks. Keskkonnaluba taotletakse 15 aastaks.  Tika ja Porkuni metskond 27 maaüksused asuvad Tapa valla üldplaneeringu kohaselt rohevõrgustiku koridori alal. Üldplaneeringu kohaselt on kaevandamine rohelise võrgustike aladel võimalik, kui rakendatakse vajalikke leevendusmeetmeid selleks, et oleks tagatud rohelise võrgustiku toimimine. Omavalitsus palus [09.04.2025 kirjaga nr 6-4/25/619-2](https://adr.novian.ee/tapa_vald/dokument/6879457) esitada analüüsi, mis tõendab, et kavandatava tegevuse puhul on rohevõrgustiku toimimine tagatud. Ettevõtte esitas 12.05.2025 Kobras OÜ poolt koostatud rohevõrgustiku toimimise analüüsi, mille kohaselt tuleb Uudeküla II kruusakarjääri mäeeraldise ala kasutusele võtta etapiviisiliselt ligikaudu 3,5 ha suuruste osadena. Paralleelselt uue töölõigu kasutusele võtmisega tuleb ammendatud karjääri osas teostada korrastamistööd, et anda korrastatud (taasmetsastatud) ala esimesel võimalusel tagasi loodusele. Etapiviisilise kasutuselevõtu korral oleks tagatud ka rohevõrgustiku planeerimisjuhendis (OÜ Hendrikson & Ko, 2018) toodud metsaga kaetuse protsendi eesmärk (antud juhul ligikaudu 70%) ning täiendavalt oleks tagatud see, et inimmõjutustega objektide vahele ja nendest ümberliikumiseks jääks koridori ristlõike vaates maksimaalselt laiad alad (ligikaudu 250 kuni 500 m). Analüüsi koostamisel on lisaks Uudeküla II kruusakarjääri mäeeraldisele arvestatud ka rohevõrgutiku koridori alal paikneva Uudeküla kruusakarjääri mäeeraldise ning Pätsimäe katastriüksusel (katastritunnus 78701:005:0033) paikneva toomismaaga. Kui analüüsis välja toodud tingimusi ei täideta, siis langeks rohevõrgustikuna funktsioneeriva territooriumi pindala antud rohelise võrgustiku koridoris alla 80%. Tapa valla üldplaneeringu kohaselt on üheks rohevõrgustiku toimimise tagamise tingimuseks see, et funktsioneeriva rohevõrgustikuna peab säilima vähemalt 80% rohelise võrgustiku territooriumist.  Porkuni metskond 27 maaüksusel (mäeeraldise loodenurgas) asub ligikaudu 50 m pikkune Sihtasutuse Eesti Terviserajad võrgustikku kuuluv Tamsalu terviseraja lõik ning Tika maaüksusel asub ligikaudu 360 m pikkune matkaraja lõik. 09.12.2024 toimunud kohtumisel lepiti kokku alljärgnevas:   * Ettevõte säilitab matkaraja lõigu 10 m laiuse koridorina ning sellel alal ei kaevandata. Koridoris säilitatakse haljastus. Matkaraja koridori nõlvad kindlustatakse selliselt, et ei tekiks varisemist. * Mäeeraldise loodenurgas asuv suusarada säilitatakse ning kaevandamise tegevus lahendatakse selliselt, et Pätsimäe idanõlv ei hakkaks varisema. * Ettevõte hooldab (greiderdamine, kruusatäite tööd) vastavalt kruusakattega teele kehtestatud seisunditaseme nõuetele munitsipaalomandisse kuuluvat Uudeküla-Savalduma teed alates Porkuni metskond 27 kinnistu mahasõidust kuni riigile kuuluva Järva-Jaani - Tamsalu – Kullenga tee nr 15128 teeni.   Ettevõte kinnitas 14.04.2025 kirjas, et jääb kohtumisel saavutatud kokkulepe juurde ning kui kaevandamine on osaliselt juba teostatud, saab leida terviserajale asenduskoridori juba kaevandatud alale.  Lähtudes eeltoodust ja kohaliku omavalitsuse korralduse seaduse § 22 lõikest 2, maapõueseaduse § 49 lõikest 6, Tapa valla üldplaneeringust, Kobras OÜ poolt koostatud rohevõrgustiku toimimise analüüsist ja maavara kaevandamise keskkonnaloa taotlusest:   1. Nõustuda SKP Invest OÜ Uudeküla II kruusakarjääri maavara kaevandamise keskkonnaloa taotlusega alljärgnevatel tingimustel:    1. mäeeraldise ala tuleb kasutusele võtta etapiviisiliselt ligikaudu 3,5 ha suuruste osadena;    2. paralleelselt kaevandamisega alustada ammendatud alade korrastamisega;    3. säilitada Tika maaüksusel asuv matkaraja lõik 10 m koridorina ning leida hiljem kaevandatud alale matkaraja jaoks asenduskoridor;    4. säilitada Porkuni metskond 27 maaüksusel (mäeeraldise loodenurgas) asuv terviserada;    5. SKP Invest OÜ hooldab vastavalt kruusakattega teele kehtestatud seisunditaseme nõuetele munitsipaalomandisse kuuluvat Uudeküla-Savalduma teed alates Porkuni metskond 27 kinnistu mahasõidust kuni riigile kuuluva Järva-Jaani-Tamsalu-Kullenga tee nr 15128 teeni. 2. Otsus jõustub teatavakstegemisest.   Käesoleva otsuse peale võib esitada vaide Tapa Vallavolikogule haldusmenetluse seaduses sätestatud korras 30 päeva jooksul arvestades otsusest teadasaamise päevast või päevast, millal oleks pidanud otsusest teada saama või esitada kaebus Tartu Halduskohtule halduskohtumenetluse seadustikus sätestatud korras 30 päeva jooksul otsusest teada saamisest. | |
|  | |

|  |
| --- |
| *(allkirjastatud digitaalselt)*  Maksim Butšenkov  vallavolikogu esimees |





|  |  |  |
| --- | --- | --- |
|  | | |
| Eelnõu ja seletuskirja koostaja | Keskkonnaspetsialist Mailis Sepp |
| Eelnõu esitaja ja ettekandja | Keskkonnaspetsialist Mailis Sepp |